Par sarunu procedūras piemērošanu,

nepublicējot paziņojumu par līgumu

2013. gadā Saeimas Kanceleja rīkoja atklātu konkursu “Saeimas ēkas Jēkaba ielā 6/8, Rīgā rekonstrukcija un restaurācija” (iepirkuma identifikācijas numurs – Saeima 2013/25) kā rezultātā 2014. gada 11. jūlijā tika noslēgts publisks Būvdarbu līgums ar SIA “VELVE” par rekonstrukcijas un restaurācijas darbu veikšanu Saeimas Kancelejas valdījumā esošajā ēkā Jēkaba ielā 6/8, Rīgā (kadastra numurs 01000080077) par summu EUR 3 875 875,53 bez PVN (trīs miljoni astoņi simti septiņdesmit pieci tūkstoši astoņi simti septiņdesmit pieci *euro* 53 centi).

Pamatojoties uz Saeimas Kancelejas veikto sarunu procedūru “Būvprojekta izstrāde Saeimas ēkas Jēkaba ielā 6/8, Rīgā pārplānošanai un piebūves izveidei” (iepirkuma identifikācijas numurs – Saeima 2012/27), kura tika organizēta saskaņā ar Publisko iepirkumu likuma 63. panta trešo daļu, būvprojekta izstrādi un autoruzraudzību ēkas Jēkaba ielā 6/8, Rīgā (turpmāk tekstā – būvobjekts) pārplānošanai un piebūves izveidei veic SIA “ARHIS ARHITEKTI”.

Veicot būvobjekta autoruzraudzību, SIA “ARHIS ARHITEKTI” ir konstatējuši, ka būvobjektā nepieciešams veikt ēkas konstruktīvo risinājumu izmaiņas, kuras akceptētajā projektā netika paredzētas objektīvu iemeslu dēļ. Ēkā pirms tās pārbūves atradās bibliotēka, un tās darbības laikā nebija iespējams veikt padziļinātu izpēti – atsegt pārseguma un sienu konstrukcijas – tās tika novērtētas vizuāli. Pēc Saeimas Kancelejas pasūtījuma 2012. gada novembrī tika izstrādāts “Tehniskās izpētes atzinums par ēkas būvkonstrukciju, apdares un inženiertīklu tehnisko stāvokli”. Līdz ar to konstrukciju pastiprināšanas nepieciešamību bija iespējams konstatēt tikai būvniecības laikā.

2014. gada 9. oktobra Saeimas Prezidija slēgtā sēdē tika pieņemts lēmums (lēmuma saturs ir konfidenciāls) ieviest Saeimas ēkā Jēkaba ielā 6/8, Rīgā specifiskas drošības prasības, kuras nebija zināmas pasūtītājam līdz projektēšanas darbu uzsākšanai. SIA “ARHIS ARHITEKTI” saskaņā ar Saeimas uzdevumu, veica izmaiņas un papildinājumus sākotnējā projektā un izstrādāja “Ēkas pārplānošanas un piebūves izveides Jēkaba ielā 6/8, Rīgā izmaiņu projektu”. Šo izmaiņu un papildinājumu dēļ palielinās kopējās būvniecības izmaksas.

Plānotais līguma darbības ilgums – 2016. gada 25. aprīlis un plānotā būvdarbu līguma summa EUR 445 000 bez PVN (četri simti četrdesmit pieci tūkstoši *euro*).

Attiecīgi tiek ievēroti un izpildīti šādi Publisko iepirkumu likuma 63. panta ceturtās daļas pirmā apakšpunkta nosacījumi:

a) kopējā līgumcena papildu iepirkuma līgumos nepārsniedz 50 procentus no iepriekš noslēgtā līguma līgumcenas – būvdarbu līguma summa bija EUR 3 875 875,53 bez PVN (trīs miljoni astoņi simti septiņdesmit pieci tūkstoši astoņi simti septiņdesmit pieci *euro* 53 centi), papildu būvdarbu līguma summa ir EUR 445 000 bez PVN (četri simti četrdesmit pieci tūkstoši *euro*);

b) nepieciešamos papildu būvdarbus veic iepriekš noslēgtā līguma izpildītājs – papildus nepieciešamos būvdarbus veiks SIA “VELVE”, ar ko tika noslēgts sākotnējais būvdarbu līgums;

c) papildu būvdarbus nevar tehniski vai ekonomiski nodalīt no iepriekš noslēgtajā līgumā paredzētajiem būvdarbiem, neradot ievērojamas grūtības pasūtītājam, un papildu būvdarbi ir būtiski nepieciešami iepriekš noslēgtā līguma izpildei.

Ņemot vērā iepriekš minēto un, lai būvobjektā būtu iespējams kvalitatīvi izpildīt uzsāktos rekonstrukcijas un restaurācijas darbus un nodot ēku ekspluatācijā līgumā paredzētājā termiņā, Saeimas Kanceleja ir saņēmusi Iepirkumu uzraudzības biroja atļauju papildus būvdarbu iepirkumam piemērot Publisko iepirkumu likuma 63. panta ceturtās daļas pirmo apakšpunktu, jo Saeimai kā pasūtītājam ir nepieciešami papildu būvdarbi, kuri sākotnēji netika iekļauti līgumā un būvniecības projektā, bet kuri iepriekš neparedzamu apstākļu dēļ kļuvuši nepieciešami iepriekš noslēgtā līguma ar SIA “VELVI” izpildei.